|  |  |
| --- | --- |
| Statsråd Henrik Asheim |  |
| Arbeids- og sosialdepartementet |  |
| [postmottak@asd.dep.no](mailto:postmottak@asd.dep.no) |  |
|  | B20-GC Krav til SB 2022 |
|  | Saksbehandler: Grete Crowo |
|  |  |
|  | Oslo 11. desember 2020 |

**FFOs krav til statsbudsjettet 2022**

Funksjonshemmedes Fellesorganisasjon (FFO) er paraplyorganisasjon for 84 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. Allerede 24. august sendte vi over våre fire hovedkrav til regjeringen knyttet til statsbudsjettet for 2022:

1. **Sikre fremdrift i arbeidet med likestilling av mennesker med funksjonsnedsettelse**
2. **Likestilt og inkluderende arbeidsliv i et endret arbeidsmarked**
3. **Sikring av NAV-brukeres rettssikkerhet og kvalitetssikring av brukernes rettigheter: Etablering av NAV ombud**
4. **Oppfølging av BPA-utvalgets anbefalinger om en bedre BPA-ordning**

**Her følger FFOs krav til statsbudsjettet for 2022 på Arbeids- og sosialdepartementets område:**

* *FFO ber regjeringen styrke arbeids- og velferdsetaten for økt saksbehandlingskapasitet, bedre ivaretakelse og rettssikkerhet for brukerne, og midler til etablering og drift av en NAV-ombudsordning uavhengig av NAV.*
* *FFO ber regjeringen gjennomføre en sektorovergripende reform for å få flere med funksjonsnedsettelse i arbeid, og at det gis økte bevilgninger til arbeidsmarkedstiltak.*
* *FFO ber regjeringen om å få på plass tiltak rettet mot offentlige og private virksomheters innsats for å bygge ned fysiske og IKT-barrierer for arbeidstakere med funksjonsnedsettelse, samt å ta inn krav om universell utforming av arbeidsplassen i lovverket.*
* *FFO ber regjeringen endre varighetsbestemmelsen i AAP-ordningen, samt at kuttene som ble gjort i 2020 for unge mottakere av AAP reverseres og at ung ufør-tillegget gjeninnføres.*
* *FFO ber regjeringen gjeninnføre skjermingsordningen med skjermingstillegget som gir en delvis skjerming mot levealdersjusteringen, for uføre alderspensjonister i årskullene født fra 1954 og senere.*
* *FFO ber regjeringen styrke hjelpemiddelområdet.*
* *FFO ber regjeringen sikre at også personer over 26 år får tilgang til aktivitetshjelpemidler ved å sørge for at ordningen blir en del av en overslagsbevilgning.*
* *FFO ber regjeringen sikre at døve, hørselshemmede og døvblinde får dekket sitt behov for tolk.*

***«FNs Bærekraftsmål nr. 8 om anstendig arbeid og økonomisk vekst forplikter Norge til å fremme varig, inkluderende og bærekraftig økonomisk vekst, full sysselsetting og anstendig arbeid for alle. Etter CRPD, artikkel 27 om arbeid og sysselsetting, har mennesker med nedsatt funksjonsevne har rett til arbeid på lik linje med andre.»***

Utvikling og styrking av NAV

Helt fra NAV ble etablert har FFO tatt til orde for ekstra styrking og videreutvikling av etaten. Vi har også engasjert oss i tidligere utredninger[[1]](#footnote-2) og stortingsbehandlinger[[2]](#footnote-3), hvor formålet om å utvikle et bedre NAV for brukerne har vært sentralt. Samtidig har NAV aldri hatt større utfordringer enn etter at EØS-skandalen ble kjent i oktober 2019, samt i kjølvannet av koronapandemien og den eksplosive arbeidsledigheten som da oppstod på svært kort tid.

Det er FFOs oppfatning at NAV trenger mer ressurser over lang tid for å kunne løse disse oppgavene, som kom i tillegg til en allerede presset organisasjon. Det er blant annet kritisk at det er svært lang saksbehandlingstid for brukere som venter på NAVs vedtak på en klage.

EØS-skandalen har medført store og vonde belastninger for berørte brukere og ofre. NAV og Arbeids- og sosialdepartementet har et hovedansvar for feiltolkningen av EØS-regelverket, og granskningsutvalget[[3]](#footnote-4) konkluderer med at NAV er hovedansvarlig for feilpraktiseringen av folketrygdens oppholdskrav ved reiser i EØS-området. Det er positivt at Arbeids- og sosialdepartementet har gitt Arbeids og velferdsdirektoratet i oppdrag å følge opp anbefalingene fra granskningsutvalget jfr. Prop. 1 S (2020-2021).

I NOU 2020:9 pekes det blant annet på alvorlige svakheter i NAVs organisering og organisasjonskultur. FFO mener at alle ledd og nivå i NAV må gjennomgås for å endre organisasjonskulturen, og ikke bare de deler av organisasjonen som kan knyttes til EØS-saken. I tillegg må behovet for økt kompetanse i NAV-forvaltningen løftes, også vurdert opp mot behov for ressurser og fagkompetanse på områder som ikke er gransket av utvalget. I organiseringen av NAV vil vi spesielt påpeke behovet for bedre systemer for internkontroll og kvalitetssikringssystemer, og at det må opprettes en reell to-instansbehandling av klagesaker slik forvaltningsloven krever.

Brukerne må få økt bistand til å ivareta sine rettigheter på NAVs ansvarsområder. Vi viser til Granavolden-plattformen og at regjeringen vil utrede etablering av et NAV-ombud som en del av de fylkesvise pasient- og brukerombudene. FFO synes derfor det var underlig at regjeringspartiene og FrP[[4]](#footnote-5) i våren 2020 gikk inn for at et NAV-ombud best kan fungere som en ordning under Stortingets ombudsmann for forvaltningen (Sivilombudsmannen), før dette er utredet. FFO mener fortsatt en slik ombudsordning vil fungere bedre om den etableres som en ordning med NAV-ombud lik den som eksisterer i helsesektoren, etter modell av pasientombudene. Samtidig viser vi til at stortingspolitikere nå er utålmodige knyttet til å få på plass en NAV-ombudsordning, jfr. forslag fra AP og SV i Innst. 15 S (2020-2021):

*«Stortinget ber Stortingets presidentskap snarest komme tilbake med vurderingen av forslaget om å opprette et Nav-ombud.»*

*Vi ber derfor om at regjeringen styrker arbeids- og velferdsetaten slik at etaten får økt saksbehandlingskapasitet, utviklet organisasjonen slik at den bedre sikrer brukernes ivaretakelse og rettssikkerhet, og at det sikres midler til etablering og drift av en NAV-ombudsordning uavhengig av NAV.*

En sektorovergripende reform for å få flere med funksjonsnedsettelse i arbeid

FFO har et ønske om at innsatsen for et likestilt- og inkluderende arbeidsliv for personer med funksjonsnedsettelse løftes opp og realiseres gjennom en sektorovergripende reform. Vi mener det trengs en tyngre og mer strukturert satsning, der ulike prosesser og virkemidler ses i sammenheng, og der det bevilges nok økonomiske midler til å gjennomføre tiltakene.

Regjeringen tar selv til orde for at det er behov for en helhetlig politikk for å forebygge utenforskap og fremme inkludering av flere i arbeids- og samfunnsliv, og den varsler i Prop. 1 S (2020-2021) om en ny Stortingsmelding våren 2021 om utenforskap og inkludering i arbeids- og samfunnsliv. Det er en forventning fra FFO om at personer med funksjonsnedsettelse blir en av målgruppene i meldingen. Vi ber om at en reform for å få flere med funksjonsnedsettelse i arbeidslivet bør forankres i denne meldingen, enten som en egen satsning i stortingsmeldingen eller at regjeringen anbefaler igangsetting av et slikt reformarbeid.

Først vil vi understreke at CRPD representerer et grunnleggende prinsipp for all likestillings- og inkluderingspolitikk for personer med funksjonsnedsettelse. Samtidig betrakter vi strategien for likestilling av personer med funksjonsnedsettelse, *Et samfunn for alle*, som et styringsdokument basert på en slik likestillingstenkning. Strategiens formål om å skape helhetlig og sektorovergripende politikk og tiltak for å sikre deltakelse og selvstendige liv må inngå i en egen arbeidslivsreform for denne gruppen.

Med en sektorovergripende reform mener vi at helse-, utdanning- og arbeids- og velferdssektoren må involveres likeverdig politisk, faglig og administrativt, samt på tjenestesiden – både når det gjelder planlegging og gjennomføring. Det må videre legges til grunn et oppvekst- og livsfaseperspektiv. Aktører som har ansvar for deler av et kompetanse- og/eller arbeidskvalifiseringsløp i barns- og unges oppvekst, samt ansvar for oppfølging av voksne arbeidssøkere og arbeidstakere, må gjennom samarbeid sikre gode overganger mellom ulike faser. Den enkelte bør sikres et slags «pakkeforløp» for å komme i jobb – helt fra barndommen for barn som har funksjonsnedsettelse i oppveksten.

Denne reformen må samordnes med øvrige tiltak og satsninger innenfor helse, utdanning og arbeid, for eksempel Strategi for arbeid og helse, Kompetansereformen, Sysselsettingsutvalget, IA-arbeidet, Inkluderingsdugnaden med mer. Vi vil understreke behovet for brukermedvirkning, samt at funksjonshemmedes organisasjoner er dialogpart i relevante prosesser departementet har med arbeidslivets parter.

I tillegg bør de styrkede innsatsene for arbeidsinkluderingspolitikken følge tre hovedspor, slik vi beskriver i FFOs hovedkrav til statsbudsjettet for 2022. De tre sporene er: 1) Redusere barrierer som hindrer likestilling og arbeidsdeltakelse, 2) Redusere arbeidsgivernes risiko ved å ansette, og 3) Bedre muligheter til opplæring og utdanning. De to siste samsvarer med Inkluderingsdugnadens innsatsområder.

*På denne bakgrunn av disse anbefalingene ber vi regjeringen igangsette en sektorovergripende reform for å få flere med funksjonsnedsettelse i arbeid.*

**Behov for økte bevilgninger til arbeidsmarkedstiltak**

Det vil samtidig være behov for å styrke bevilgningen til arbeidsmarkedstiltak i 2022. Vi frykter at arbeidsmarkedet i 2022 fortsatt er preget av de negative virkningene fra covid-19 pandemien. Spesielt er vi bekymret for at mange som strevde med å komme inn i arbeidslivet før koronakrisen, fortsatt er uten arbeid eller ikke har kommet inn i en trygg og varig arbeidssituasjon. Vi ber departementet merke seg mindretallsforslaget fra AP, SP og SV jfr. Innst. 15 S (2020-2021):

*«Stortinget ber regjeringen sørge for at unge personer med funksjonsnedsettelser og unge blir prioritert i satsingen på nye tiltaksplasser.»*

Vi vil påpeke at selv i et arbeidsmarked med lav ordinær ledighet, slik det var før pandemien, kreves det mer ressurser enn det regjeringen har kommet med i tidligere budsjetter. Det bør blant annet bevilges mer midler til forlenget AAP-periode, flere kvalifiserings- og utdanningstiltak og svært mye mer til midlertidig og varig lønnstilskudd. I tillegg bør fortsatt flere personer med utviklingshemming tilbys en varig tilrettelagt arbeidsplass. Ut over dette bør arbeids- og sosialdepartementet jobbe for at landets arbeidsplasser blir universelt utformet, både gjennom lovgivning og ved å gi økonomiske insentiver.

*Vi ber på bakgrunn av dette om økte bevilgninger til arbeidsmarkedstiltak.*

Fjerning av barrierer som personer med funksjonsnedsettelse møter i arbeidslivet

FFO viser til Regjeringens handlingsplan for likestilling av personer med funksjonsnedsettelse 2020–2025, der arbeid er ett av hovedinnsatsområdene. FFO støtter tiltakene i handlingsplanen, men peker på at de i all hovedsak er tiltak og prosesser som tidligere er omtalt og bestemt av regjering og departement uavhengig av handlingsplanarbeidet.  Vi vil derfor oppfordre departementet til å komme med nye tiltak fra 2022 som kan få flere i arbeid, herunder innsatser for å bygge ned barrierer funksjonshemmede møter i arbeidslivet.

Manglende universell utforming er en barriere som utestenger. For eksempel viser en undersøkelse fra Norges Blindeforbund at en av tre svaksynte har sluttet eller må slutte på grunn av manglende universelt utformede IKT-systemer. CRPD-komiteen har kritisert norske myndigheter for at det ikke stilles lovkrav om universell utforming i arbeidslivet, kun til individuell tilrettelegging. Krav om universell utforming av arbeidsplassen må inn i lovverket, og dekke både fysiske forhold, IKT, og kommunikasjon og informasjon. Dette vil vise at regjeringen mener alvor med Inkluderingsdugnaden, og med målet om å få flere funksjonshemmede i arbeid.

*Vi ber regjeringen om å få på plass tiltak rettet mot offentlige og private virksomheters innsats for å bygge ned fysiske og IKT-barrierer for arbeidstakere med funksjonsnedsettelse, samt å ta inn krav om universell utforming av arbeidsplassen i lovverket.*

En bedret AAP-ordning

Det er ingen ting som så langt tyder på at endringene i AAP-ordningen har **fått** flere i arbeid, og færre på uføretrygd. Tvert imot er det flere som mottar uføretrygd. De siste AKU-tallene fra SSB viser at fra 2019-2020 er 3 prosent færre personer med funksjonsnedsettelse sysselsatt, etter at sysselsettingen i denne gruppen har endret seg lite fra midten av forrige tiår og fram til 2019.

FFO stusser på at regjeringspartiene Høyre, KrF og FrP i Arbeids- og sosialkomiteen viser til at flere komme i arbeid fra AAP-ordningen om de er lenge på ordningen, samtidig som de ikke ønsker å endre varighetsbestemmelsen, jfr. flertallsmerknad i Innst. 15 S (2020-2021) og Innst. 99 S (2020-2021):

*«Disse medlemmer understreker at andelen av mottakere som avklares til jobb har gått opp for alle som har vært lenge på arbeidsavklaringspenger (AAP). For de med 4–5 års varighet på AAP var andelen 5 pst. i siste halvår 2010 mens den var økt til 16 pst. siste halvår i 2018. For de med 5–6 års varighet på AAP økte andelen fra 5 til 14 pst. I siste halvår 2018 ble 11 pst. av de med varighet på mer enn sju år avklart til jobb, mot 3 pst. i siste halvår 2010.[[5]](#footnote-6)»*

I lys av koronapandemien og de store negative endringene i arbeidsmarkedet, vil en forbedret AAP-ordning være viktigere enn noen gang for grupper som har stått langt utenfor arbeidslivet allerede før pandemien. Disse må ha en reell mulighet til å konkurrere om arbeid etter AAP-oppfølging.

FFO mener den største svakheten med dagens AAP-ordning er at reglene ikke lenger åpner for en mulighet for tidsubestemt forlengelse. Dagens svært strenge, og lite hensiktsmessige, bestemmelse for å få mulighet til forlenget AAP etter unntaksbestemmelsen må endres. Varighetsbestemmelsen jfr. unntaket i § 11-12 må gjøres tidsubestemt for mottakere som får forlenget AAP-perioden sin utover ordinær tid på 3 år. Forlenget tid på kun 2 år kan for enkelte bli alt for kort tid til å kvalifisere seg til arbeid. Vi mener 5-års grensen må fjernes i AAP-ordningen for de som omfattes av unntaksreglene for forlengelse.

Vi er skuffet, men ikke overrasket, over at regjeringspartiene og FrP i Arbeids- og sosialkomiteen i sin innstilling nylig avviste å gjøre forbedringer i AAP-ordningen ref. Innst. 99 S (2020-2021) til representantforslaget *«om å gi folk tryggheten tilbake i ordningen med arbeidsavklaringspenger».* Samtidig har vi merket oss denne merknaden fra posisjonspartiene, som viser at regjeringen må vurdere visse oppmykninger knyttet til 5-årsregelen.

*«Flertallet mener regjeringen bør vurdere å foreslå utvidelse av vilkårene i folketrygdloven § 11-12 andre ledd. En slik utvidelse kan innebære at det gis adgang til en kort ytterligere forlengelse, utover dagens fem år, i de tilfeller der bruker klart ikke kan lastes for å ikke være ferdig avklart til arbeid eller uføretrygd. (Merknad fra Frp, H og KrF,* *Innst. 99 S (2020-2021))*

Selv om FFO er opptatt av å få gjeninnført 4 år som ordinær stønadsperiode, er det viktigste for oss at unntaksbestemmelse som gir mulighet til en tidsubegrenset ytelse gjeninnføres. Nå kan det virke som Stortingets flertall er på glid for å gjøre noen endringer knyttet til dette.

Stortinget vedtok i forbindelse med statsbudsjettet for 2020 å kutte i ytelsen for unge AAP-mottakere under 25 år, og å fjerne ung ufør-tillegget i ordningen. FFO har i mange sammenhenger uttalt at disse kuttene var veldig uheldige. Vi velger likevel å gjenta vår motstand mot dem her. En del unge under 25 år, samt ung-uføre, på AAP med helseutfordringer og funksjonsnedsettelse, kan ha behov for en lengre periode med oppfølging og kvalifisering. Få i denne gruppen har muligheter og overskudd til å jakte på ekstraarbeid. I tillegg har AAP-ordningen strukturelle hindringer som gir lavt insentiv til å kombinere ytelsen med annet arbeid enn de tiltakene brukeren deltar på.

*Vi ber derfor om at regjeringen endrer varighetsbestemmelsen i dagens AAP-ordning, og det er spesielt viktig at unntaksreglene igjen åpner for en mulighet for tidsubestemt forlengelse. Vi ber også om at kuttene som ble gjort i 2020 for unge mottakere av AAP reverseres - og at ung ufør-tillegget gjeninnføres.*

Skjermingstillegget for uføre alderspensjonister

FFO er svært skuffet over at regjeringen allerede i Prop. 1 S (2020-2021) konkluderte med at de ikke vil videreføre skjermingsordningen for levealdersjusteringen i alderspensjonen til uføre for årskullet født 1954 og senere, og at stortingsflertallet ser ut til å støtte dette[[6]](#footnote-7). Vi reagerer på at det i hovedsak er de arbeidsføres atferd som avgjør departementets beslutning om ikke å skjerme uføre alderspensjonister for kutt i pensjonen:

*«Om ikke de arbeidsføres adferd endres i vesentlig grad, vil det heller ikke i de nærmeste årene være behov for å skjerme uføre fra effekten av levealdersjusteringen.» (Prop. 1 S (2020-2021), side 104)*

Det er beklagelig om nye årskull av uføre alderspensjonister ikke skal gis et skjermingstillegg for effekten av levealdersjusteringen. Selv om saken har vært på høring[[7]](#footnote-8), så hadde vi forventet at regjeringen avventet denne beslutningen i påvente av Pensjonsutvalgets innstilling knyttet til innretningen av uføres alderspensjon. Regjeringen burde i det minste foreslått å utvide ordningen med skjermingstillegget som gir en delvis skjerming mot levealdersjusteringen, til årskullene født i 1954 og 1955. På den måten ville man hatt Pensjonsutvalgets utredning som saksgrunnlag i 2022, før man vurderte et vedtak om en utvidet ordning for årskullene fra 1956 og senere. Om Pensjonsutvalget i 2022 velger å anbefale et skjermingstillegg for uføre alderspensjonister mener vi regjeringen bør rette seg etter dette.

Ordningen med delvis skjerming mot virkningen av levealdersjusteringen tar hensyn til at dette er syke mennesker som ikke har samme mulighet som arbeidsføre til selv å kompensere for en levealdersjustert alderspensjon. Det er også strukturelle hindringer i pensjonssystemet mot at uføre kan bedre sin fremtidige pensjonsutbetaling. Med full virkning fra 1963-kullet, vil uføretrygdede kun gis opptjening til alderspensjon fram til 62 år. Slik mister de hele 5 års opptjening til pensjonen, og av den grunn er det rimelig med en skjerming mot redusert pensjon på grunn av levealdersjusteringen.

*Vi ber derfor om at* *regjeringen gjeninnføre skjermingsordningen med skjermingstillegget som gir en delvis skjerming mot levealdersjusteringen, for uføre alderspensjonister i årskullene født fra 1954 og senere.*

Vi vil samtidig benytte anledningen til å påpeke at alle alderspensjonisters økonomiske levekår må forbedres ved å endre den årlige reguleringen av utbetalt alderspensjon. FFO har lenge jobbet for at løpende pensjoner må bli regulert med gjennomsnittet av anslått lønns- og prisvekst. Det er derfor bra at det gjennom budsjettavtalen med FrP[[8]](#footnote-9) legges til rette for at det i forbindelse med trygdeoppgjøret neste år tas utgangspunkt i at alderspensjonistene i 2021 får en vekst tilsvarende gjennomsnittet av lønns- og prisvekst dersom lønnstakerne anslås å få positiv realvekst. Avtalen skal også sikre at pensjonistene i 2021 ikke taper mer enn lønnstakerne dersom realveksten for lønnstakerne anslås å bli negativ.

Det er nå viktig å få på plass en varig endring av reguleringsbestemmelsene, slik at alderspensjonistene også i senere budsjettår gis halvparten av den realinntektsøkningen som lønnstakerne forventes å få. Vi håper regjeringen kan være pådriver for en slik permanent endring, samt at Pensjonsutvalget følger opp Stortingsflertallet knyttet til den årlige reguleringen av pensjonene. Regjeringen må følge opp en budsjettering i 2022, som tar høyde for regulerte pensjoner med gjennomsnitt av anslått lønns- og prisvekst.

Hjelpemidler

**Styrk hjelpemiddelområdet**

Nødvendige og hensiktsmessige hjelpemidler er avgjørende for at mennesker med funksjonsnedsettelse skal kunne gå på skole, delta i arbeidslivet og i samfunnet for øvrig. Vi har de siste årene stadig opplevd et press på hjelpemiddelområdet. Som eksempel kan nevnes forslaget om å overføre ansvar til kommunen, svekkelse av ordningen med gruppe 1 bil for de som ikke er i arbeid eller utdanning, og også endring i ordningen med støtte til barnebriller.

For at funksjonshemmede skal kunne få nødvendige hjelpemidler for å få kompensert merutgifter som følge av sykdom/skade er det viktig med en god hjelpemiddelordning.

*FFO ber derfor regjeringen fremover om å styrke, ikke svekke, hjelpemiddelområdet.*

**Aktivitetshjelpemidler for personer over 26 år**

Aktivitetshjelpemidler er hjelpemidler som er spesielt utviklet for at personer med nedsatt funksjonsevne skal kunne delta i fysisk aktivitet, og ha et aktivt liv sammen med andre. Oslo Economics har på oppdrag fra Arbeids- og sosialdepartementet evaluert ordningen og konkludert med at den har stor nytteverdi. Ordningen har positiv innvirkning på brukernes livskvalitet og helse, og fremmer på denne måten folkehelse og likestilling.[[9]](#footnote-10)

Den rammestyrte ordningen blir brukt opp tidligere og tidligere for hvert år. I 2020 var pengene brukt opp allerede i mars. Det kom en tilleggsbevilgning i forbindelse med revidert statsbudsjett på 48 millioner slik at det til sammen var 100 millioner i ordningen. Det var nok til å innvilge søknader frem til utgangen av august. I 2021 ble det foreslått en midlertidig bevilgningsøkning så rammen totalt var på 83,7 millioner. Ut fra historikken de siste årene sier det seg selv at også dette beløpet dessverre er for lite.

Denne underfinansieringen fratar funksjonshemmede muligheten til å være i fysisk aktivitet, noe som kan ha mange negative konsekvenser. FFO mener derfor at aktivitetshjelpemidler for personer over 26 år primært bør bli en del av trygdens ordinære overslagsbevilgning. Det vil skape forutsigbarhet, og de som har behov for, og fyller vilkårene for aktivitetshjelpemidler, vil få rettigheten oppfylt. Hvis regjeringen ikke ønsker å innføre dette mener vi sekundært at rammen må økes betraktelig. Vi ser for oss at det vil være nødvendig med en tredobling av rammen.

*FFO ber regjeringen sikre at også personer over 26 år får tilgang til aktivitetshjelpemidler ved å sørge for at ordningen blir en del av en overslagsbevilgning, på lik linje med andre hjelpemidler.*

**Tolkeområdet**

Personer med behov for tolketjenester opplever at det er vanskelig å få dekket sitt behov for tolk. Spesielt oppleves det som vanskelig å få tolk til arrangement utenfor ordinær arbeidstid. FN-komiteen for personer med nedsatt funksjonsevne (CRPD-komiteen) anbefalte at Norge må sørge for tilstrekkelige menneskelige og økonomiske ressurser til at døve og hørselshemmede får tolketjenester når de trenger det, herunder utenom kontortid. Det er i viktig at rettigheten fortsatt blir hjemlet i folketrygdloven og at finansieringsansvaret forblir forankret i folketrygden.

Anmodning om møte

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2022.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Abid Q. Raja.

1. Et Nav med muligheter. Sluttrapport fra Ekspertgruppen, 2015. [↑](#footnote-ref-2)
2. Vi tenker spesielt på behandlingen av Meld. St. 33 (2015–2016), NAV i en ny tid – for arbeid og aktivitet. [↑](#footnote-ref-3)
3. FFO viser også til vårt høringssvar fra 21.09.2020 om NOU 2020:9 Blindsonen (granskningsutvalgets rapport). [↑](#footnote-ref-4)
4. Jfr. Vedtak 572, hvor Stortinget ber presidentskapet om å endre mandatet for utvalget som utreder Stortingets kontrollfunksjoner (Harberg-utvalget) slik at utvalget vurderer og kommer med forslag til etableringen av et NAV-ombud i tråd med merknadene fra stortingsflertallet i Innst. 254 S (2019-2020). [↑](#footnote-ref-5)
5. FrP, H og KrF utgjør flertallet jfr. Innst. 99 S (2020-2021), mens kun H og KrF står bak merknaden i Innst. 15 S (2020-2021) [↑](#footnote-ref-6)
6. Jfr. Innst. 15 S (2020-2021) hvor vi kun finner at mindretallet ved AP og SV, ønsker å opprettholde ordningen: «Komiteens medlemmer fra Arbeiderpartiet og Sosialistisk Venstreparti viser til Arbeiderpartiets og Sosialistisk Venstrepartis alternative statsbudsjett for 2021, jf. Innst. 2 (2020–2021, kap. 2670 om å videreføre skjermingstillegget for uføre alderspensjonister, siden de ikke er i stand til å kompensere for levealdersjustering ved å stå lenger i arbeid.» Stortingets behandling er 16.12.2020. [↑](#footnote-ref-7)
7. FFO viser for øvrig til vårt høringssvar i sakens anledning. [↑](#footnote-ref-8)
8. Verbaler og merknader i enighet om statsbudsjettet 2021 mellom H, Frp, V og KrF, 1. desember 2020. Stortinget vedtar dermed forslag 1 knyttet til 2021, ref. Dokument 8:53 S (2020-2021). Representantforslag om et anstendighetsløft for pensjonister.

   [↑](#footnote-ref-9)
9. Aktivitetshjelpemidler til personer med fysisk funksjonsnedsettelse. Evaluering av stønadsordning for personer over 26 år, på oppdrag for Arbeids- og sosialdepartementet 26. juni 2020. [↑](#footnote-ref-10)